Чарадзей вялікі
На высокай кручы, над Дняпром-ракою,

Слухаюць народы песню грамадою,

Слухаюць Тараса, сына Украіны.

Не зламалі буры крыл тваіх арліных,

Над Радзімай сокал узляцеў высока

І акінуў вокам даль зямлі навокал.

 

Не ляжыць праклёнам на грудзях больш камень,

«Запавет» спяваюць і Дняпро, і Канеў,

І браты, і сёстры, вербы і каліны,

І сыны, і ўнукі маці Украіны.

Далучыўся голас роднага Купалы:

Досвіткам усталі, сонца не праспалі.

 

О Кабзар-музыка, чарадзей вялікі,

Да шчаслівай долі свой народ ты клікаў:

«Ланцугі няволі скінь, разбі, народзе,

Родныя хай нівы табе шчодра родзяць».

Над Дняпром шырокім, на высокай кручы,

Слухаюць народы голас неўміручы.

 

26 лютага 1961 г., Мінск

Вершы Язэпа Пушчы
Творы пра Тараса Шаўчэнку
Творы 1961 года